PATVIRTINTA

UAB Tolimojo keleivinio transporto kompanija

Generalinio direktoriaus

2025 m. kovo 26 d. įsakymu Nr. IS-25-37

**PANEVĖŽIO AUTOBUSŲ STOTIES DARBO REGLAMENTAS**

**1. BENDROSIOS NUOSTATOS**

1.1. Reglamente naudojamos sąvokos:

1.1.1. Panevėžio autobusų stoties valdytojas – UAB Tolimojo keleivinio transporto kompanija;

1.1.2 lankytojai – visi fiziniai asmenys, besinaudojantys Autobusų stotimi ir jos infrastruktūra. Ši sąvoka apima tiek autobusų keleivius, tiek visus kitus Autobusų stoties lankytojus, nepriklausomai nuo jų apsilankymo priežasties;

1.1.3. personalas – Bendrovės ir / ar kitų ūkio subjektų samdomi darbuotojai arba nepriklausomi paslaugų teikėjai, Autobusų stotyje atliekantys funkcijas, susijusias su autobusų stoties pagrindine veikla (įskaitant lankytojų aptarnavimu, jiems paslaugų teikimu, patalpų ir teritorijos apsauga, tvarkymu);

1.1.4. Reglamentas – šis Autobusų stoties darbo reglamentas, įskaitant jo priedus;

1.1.5. Autobusų stotis – Panevėžio autobusų stotis, esanti adresu Savanorių a. 9-1, Panevėžys, su visais Autobusų stoties veikloje naudojamais pastatais, statiniais, teritorija;

1.1.6. Vežėjai – ūkio subjektai, teikiantys reguliaraus susisiekimo tarptautiniais, tolimaisiais ar vietiniais (priemiestiniais) maršrutais paslaugas ir šiuo tikslu naudojantys ar esantys suinteresuoti naudotis Autobusų stoties infrastruktūra.

1.1.7. Vežėjų darbuotojai – asmenys, vežėjų įdarbinti pagal darbo sutartį ir asmenys, teikiantys paslaugas vežėjams pagal kitokias civilines sutartis.

1.1.8. Tarptautinės sankcijos – dėl Rusijos Federacijos ir Baltarusijos Respublikos veiksmų šioms valstybėms ir atskiriems asmenims pritaikytos Europos Sąjungos ir/ar Jungtinių Amerikos Valstijų ribojančio poveikio politinės arba ekonominės priemonės, kurias Europos Sąjunga bei Jungtinės Amerikos Valstijos taiko siekdamos pakeisti sankcionuotų asmenų elgesį, pažeidžiantį tarptautines arba žmogaus teises, teisinės valstybės arba kitus demokratinius principus.

1.2. Šis Reglamentas nustato taisykles, taikomas jame apibrėžtiems Autobusų stoties veiklos aspektams, įskaitant jos darbo laiką, lankytojų aptarnavimą, lankytojų elgesį, infrastruktūros naudojimą, saugumo reikalavimus, bendradarbiavimą su vežėjais.

1.3. Šis Reglamentas yra privalomas visiems asmenims, aptarnaujantiems Autobusų stoties infrastruktūrą ir ja besinaudojantiems, įskaitant personalą, lankytojus, vežėjus bei kitus ūkio subjektus, vykdančius ūkinę veiklą Autobusų stoties teritorijoje.

**2. AUTOBUSŲ STOTIES IR JOS TARNYBŲ DARBO LAIKAS**

2.1. Autobusų stoties darbo laikas - kiekvieną dieną nuo 5.15 iki 20.20 val.

2.2. Autobusų stoties tarnybų darbo laikas:

2.2.1. Bilietų pardavimas bilietų pardavimo kasose kasdien nuo 6.30 iki 18.30 val.

2.2.2. Bilietų pardavimas bilietų pardavimo terminaluose kasdien nuo 5.15 iki 20.20 val.

2.2.3. Autobusų eismo organizavimas (dispečerinė tarnyba) kasdien nuo 5.15 iki 20.20 val.

2.2.4. Siuntų skyrius pirmadieniais – penktadieniais nuo 5.30 iki 18.30 val., šeštadieniais nuo 6.45 – 16.30 val., sekmadieniais nuo 6.45 iki 15.45 val.

2.2.5. Informacija lanytojams teikiama kasdien INFO taške nuo 6.00 iki 20.00 val. arba telefonu + 370 612 66166. Informacijos nedarbo metu informacija apie maršrutus galima rasti internetinėje svetainėje www.toks.lt.

2.2.6. Bagažo saugojimo paslauga teikiama Siuntų skyriuje pirmadieniais – penktadieniais nuo 5.30 iki 18.30 val., šeštadieniais - sekmadieniais nuo 6.45 iki 15.45 val.

2.2.7. Reglamento (ES) Nr. 181/2011 nuostatas atitinkanti pagalba asmenims su negalia ir riboto judumo asmenims teikiama Autobusų stoties tarnybų darbo metu. Autobuso stoties personalas turi būti pasirengęs bendrauti su neįgaliaisiais, suprasti jų poreikius ir teikti pagalbą, jei reikia. Siekiant užtikrinti tinkamą pagalbos suteikimą, lankytojai, kuriems reikalinga pagalba, raginami iš anksto, ne vėliau kaip likus 36 valandoms iki reikiamos pagalbos suteikimo, pranešti, kad asmeniui reikės tokios pagalbos ir atvykti į autobusų stotį vežėjo iš anksto nurodytu laiku, bet ne anksčiau kaip 60 minučių ir ne vėliau kaip likus 30 minučių iki paskelbto išvykimo laiko Neįgalieji arba riboto judumo asmenys rezervacijos metu arba iš anksto pirkdami bilietą praneša vežėjui, arba bilietų pardavimo kasininkei apie savo specifinius poreikius, susijusius su sėdima vieta, jeigu tie poreikiai yra žinomi tuo metu. Autobusų stotis turi imtis visų būtinų priemonių, kad sudarytų palankesnes sąlygas gauti neįgaliojo ar riboto judumo asmenų pranešimą apie pagalbos poreikį. Jei pranešimas nepateiktas, Autobusų stotis turi imtis visų pagrįstų pastangų užtikrinti, kad pagalba būtų suteikta taip, jog neįgalusis ar riboto judumo asmuo galėtų įlipti į išvykstančią transporto priemonę, persėsti į kitą atitinkamą transporto priemonę ar išlipti iš atvykusios transporto priemonės, į kurią jis nusipirko bilietą.

**3. LANKYTOJŲ APTARNAVIMAS**

3.1. Autobusų stotyje dirbantis personalas turi vengti bet kokio lankytojų diskriminavimo ir užtikrinti tinkamą keleivių aptarnavimą laikantis šio Reglamento ir kitų teisės aktuose nustatytų įpareigojimų.

3.2. Vežėjai ir Autobusų stoties personalas privalo skirti maksimalias protingas pastangas tam, kad būtų patenkinami negalią turinčių ir riboto judumo lankytojų poreikiai.

3.3. Lankytojams turi būti sudaroma galimybė Autobusų stoties patalpose įsigyti autobusų bilietus vykti pirmyn į Autobusų stotyje aptarnaujamus maršrutus ir bilietus grįžimui bei grąžinti arba pakeisti bilietus.

3.4. Autobusų stoties patalpose viešai skelbiama informacija apie Autobusų stotį apimančių reguliarių maršrutų išvykimus ir atvykimus, taip pat numatomus nukrypimus nuo tvarkaraščio.

3.5. Lankytojai yra atsakingi už jiems priklausančio turto saugojimą Autobusų stotyje. Autobusų stoties valdytojas neatsako už bet kokią žalą, kilusią ar galinčią kilti tretiesiems asmenims, įskaitant lankytojus, dėl Autobusų stotyje prarasto (pamesto, pavogto) turto.

3.6. Autobusų stotis saugo ir realizuoja Autobusų stotyje rastus daiktus laikantis šių taisyklių:

3.6.1. Dėl Autobusų stotyje rastų daiktų surašomas aktas. Rasti daiktai saugomi 1 mėnesį: pirmas 5 kalendorines paras saugomi nemokamai, už kitas saugojimo paras imamas nustatytas mokestis. Rasti dokumentai, ginklai, šaudmenys nedelsiant saugoti perduodami policijai.

3.6.2 Jei rasti daiktai dėl ilgo laikymo gali sugesti ar prarasti dalį vertės, po 24 valandų nuo daikto perdavimo Autobusų stotis, surašius sunaikinimo aktą turi teisę juos sunaikinti. Tokiu atveju Autobusų stoties valdytojas neatsako už atsiradusio daiktų savininko nuostolius.

3.6.3. Jeigu pametęs daiktą asmuo nepaaiškėja per 3 mėnesius nuo jo radimo, rastas daiktas neatlygintinai pereina Autobusų stoties valdytojo nuosavybėn.

3.7. Autobusų stotis užtikrina keleivių teises, įtvirtintas 2011 m. vasario 16 d. Europos Parlamento ir Tarybos reglamente (ES) Nr. 181/2011 dėl miesto ir tolimojo susisiekimo autobusų transporto keleivių teisių, kuriuo iš dalies keičiamas Reglamentas (EB) Nr. 2006/2004, bei kituose teisės aktuose~~.~~

**4. LANKYTOJŲ ELGESIO TAISYKLĖS**

4.1. Lankytojai ir vežėjų darbuotojai privalo laikytis šiame Reglamente ir kituose teisės aktuose nustatytų reikalavimų, pagarbiai elgtis su kitais lankytojais ir Autobusų stoties personalu, nekelti žalos Autobusų stoties ar kitų asmenų turtui, nepažeisti viešosios tvarkos.

4.2. Keleiviui planuojančiam kelionę iš Autobusų stoties patariama:

4.2.1. atvykti į Autobusų stotį ne vėliau kaip prieš 20minučių iki autobuso išvykimo pagal tvarkaraštį, kad keleivis spėtų įsigyti bilietą ir užimti keleiviui skirtą vietą autobuse iki jo išvykimo laiko. Bilietų pardavimas kasose ir bilietų pardavimo terminaluose nutraukiamas likus 10 min. Iki autobuso išvykimo. Autobusų stotis neturi teisės keisti konkretaus vežėjo išvykimo laiko dėl keleivio vėlavimo ir neatsako už pasekmes kilusias dėl keleivio vėlavimo;

4.2.2. įsigyti bilietą iš anksto jam patogiu būdu Autobusų stoties kasose, terminaluose arba internetu. Keleivis pirkdamas bilietą su Lietuvos Respublikos Transporto lengvatų įstatyme numatyta lengvata arba nuolaida taikoma pagal vežėjo nustatytas taisykles, privalo turėti ir kasoje pateikti lengvatos statusą pagrindžiančius dokumentus;

4.2.3. perkant bilietą pasitikrinti ir įsitikinti ar su savimi turi lengvatos statusą, išskyrus atvejus, kai nėra abejonių, kad vaikas, kuris ketina važiuoti ar važiuoja keleiviniu transportu, yra jaunesnis kaip 7 (imtinai) metų arba nuolaidos taikymą pagrindžiantį ir galiojantį dokumentą ir ar galės jį pateikti pirkdamas bilietą Autobusų stoties kasoje, autobuso ekipažui ir kontroliuojantiems pareigūnams.

4.2.4. perkant bilietą įsitikinti, kad jis skirtas pasirinkto maršruto kelionei, kad šios kelionės biliete nurodyta data ir išvykimo laikas yra tinkami, o pritaikyta lengvata (jei ji taikoma) atitinka keleivio turimą teisinį statusą taip kaip jis apibrėžtas LR Transportų lengvatų įstatyme.

4.2.5. įsitikinti, ar jo įsigytame kelionės biliete pateikta informacija yra jam suprantama ir teisinga. Tuo atveju, jei bilietas įsigytas su netinkamo dydžio lengvata ar nuolaida – už tokį bilietą keleivis neturi teisės primokėti iki reikiamos bilieto kainos (Keleivių ir bagažo vežimo taisklių 14 punktas). Turi būti įsigyjamas naujas tinkamos kainos bilietas pasirinktam maršrutui;

4.2.6. lipant į autobusą pateikti autobuso ekipažui tam reisui galiojantį bilietą o esant lengvatiniam bilietui ir lengvatą patvirtinantį dokumentą. Sulipus keleiviams su bilietais ir esant autobuse laisvų vietų, bilietą įsigyti nedelsiant įlipimo metu pas vairuotoją;

4.2.7. laikytis Autobusų stoties Reglamento ir kitų keleivių vežimą reglamentuojančių teisės aktų, taip pat įspėjamųjų ar draudžiamųjų ženklų;

4.2.8. vykdyti kitus Autobusų stoties personalo ir apsaugos darbuotojų teisėtus nurodymus.

4.3. Keleivis kelionės metu privalo:

4.3.1. saugoti keleivio bilietą ar bagažo kvitą iki kelionės pabaigos ir pateikti jį kontroliuojantiems pareigūnams patikrinimui, jei toks patikrinimas būtų;

4.3.2. kelionės metu netrikdyti autobuso ekipažo darbo ir kitų autobuse vykstančių keleivių ramybės: netriukšmauti, garsiai nekalbėti, garsiai ir ilgai nekalbėti mobiliuoju telefonu, neklausyti muzikos be ausinių;

4.3.3. užtikrinti, kad vežamas bagažas, dviratis, paspirtukas nekeltų pavojaus, netrukdytų arba nepadarytų žalos kitiems keleiviams, jų bagažui ar autobusui. Gyvūnai vežami laikantis sanitarijos ir higienos bendrųjų reikalavimų tik specialioje tam skirtoje taroje (konteineris, pintinė, dėžės ar kt.);

4.3.4. autobusui važiuojant nevaikščioti salone ir tinkamai laikytis, kad manevruojant ar stabdant transporto priemonę nesusižaloti ar nebūtų sužaloti kiti keleiviai ar ekipažo nariai. Visos kelionės metu būtina segėti saugos diržą;

4.3.5. saugoti su savimi vežamus asmeninius daiktus. Rasti autobuse pamesti/palikti daiktai saugomi ir juos realizuoja Vežėjas;

4.3.6. jei autobuse yra paženklintos vietos asmenims su individualiais poreikiais, vairuotojui paprašius persėsti į kitą laisvą vietą ir užleisti tokią paženklintą vietą specialių poreikių turintiems asmenims arba šeimoms su vaikais;

4.3.7. neleisti vaikui iki 6metų važiuoti vienam autobusu be priežiūros. Vaiko teisių apsaugos pagrindų įstatymas numato tėvų pareigą pasirūpinti, kad vaikas iki 6 metų ar vaikas su negalia, atsižvelgus į jo specialiuosius poreikius ir brandą, be objektyvios būtinybės neliktų be vyresnių nei 14 metų asmenų priežiūros, išskyrus įstatyme numatytas išimtis, kai vaikai nėra laikomi palikti be priežiūros. Vežėjo personalas nėra laikomas vaiką lydinčiais ir už vaiką, kuriam reikalinga priežiūra, atsakančiais asmenimis;

4.3.8. laikytis kitų konkretų maršrutą aptarnaujančio Vežėjo nustatytų saugos reikalavimų lipant į autobusą, išlipant iš jo ir visos kelionės metu.

4.4. Keleiviui kelionės metu draudžiama:

4.4.1. vykti neblaiviems ar apsvaigusiems nuo narkotinių ar psichotropinių medžiagų. Vežėjo darbuotojai turi teisę neįleisti arba išlaipinti dėl šių aplinkybių įtarimą keliantį keleivį iš autobuso;

4.4.2 vartoti alkoholinius gėrimus, kitas narkotines bei psichotropines medžiagas, rūkyti (vartoti tabako gaminius ir elektronines cigaretes), gadinti autobuso įrangą, inventorių, apmušalus, užrašus. Nesilaikant šio reikalavimo, Vežėjo darbuotojai turi teisę išlaipinti keleivį iš autobuso;

4.4.3. važiuoti autobuse nešvariais drabužiais, kurie gali sutepti autobuso vidaus apdailą ar kitų keleivių drabužius, kelti kojas ant sėdynių, šiukšlinti autobuse. Nesilaikant šio reikalavimo, Vežėjo darbuotojai turi teisę neįleisti arba išlaipinti keleivį iš autobuso;

4.4.4. valgyti maistą, kuris gali sutepti autobuso sėdynes ir užteršti autobuso saloną, ledus ir gerti karštus gėrimus autobuse, jei jie įpilti į indus be dangtelio;

4.4.5. keleivis privalo laikytis kitų konkretų maršrutą aptarnaujančio Vežėjo numatytų taisyklių.

4.5. Lankytojams Autobusų stotyje ir jos teritorijoje draudžiama:

4.5.1. į Autobusų stoties teritoriją patekti ar ją palikti per tam neskirtus įėjimus / išėjimus arba ne Autobusų stoties darbo laiku. Į Autobusų stoties teritoriją draudžiama patekti ar ją palikti naudojantis tarnybiniais ar techniniais įėjimais / išėjimais.

4.5.2. tyčia gadinti Autobusų stoties pastatą, inventorių ir kitą Autobusų stotyje esančią įrangą, taip pat šiukšlinti ar palikti šiukšles ar buitines atliekas tam neskirtose vietose;

4.5.3. triukšmauti, drumsti kitų lankytojų ramybę bei trukdyti personalui vykdyti savo pareigas;

4.5.4. vartoti alkoholinius gėrimus, rūkyti, įskaitant elektronines cigaretes (išskyrus tam skirtas vietas);

4.5.5. turėti su savimi neįpakuotus ar be dėklo daiktus, kurie gali sužeisti kitus keleivius ar sugadinti jų daiktus;

4.5.6. sėdėti ant palangių, gulėti ant kėdžių, suolų bei grindų;

4.5.7. į Autobusų stotį įsinešti ginklus, narkotines, psichotropines medžiagas, degias, sprogias, toksiškas, radioaktyvias medžiagas, taip pat kitas medžiagas, kurios gali sukelti pavojų kitiems asmenims ar turtui;

4.5.8. būti neblaiviems, apsvaigusiems nuo narkotikų ar psichotropinių medžiagų;

4.5.9. vaikščioti pėstiesiems neskirtoje teritorijoje;

4.5.10. liesti ar atidarinėti aptiktus pamirštus, bešeimininkius lagaminus ar įtartinus daiktus;

4.5.11. lipti į autobusą ar išlipti iš jo autobusui judant;

4.5.12. Autobusų stoties patalpose ir autobusų peronuose važinėti riedučiais, paspirtukais, elektriniais paspirtukais, dviračiais, riedlentėmis, kitomis transporto priemonėmis, išskyrus tam specialiai pritaikytas ir pažymėtas vietas, arba senyvo amžiaus ar judumo negalią turintiems asmenims – jų specialiems poreikiams pritaikytomis priemonėmis;

4.5.13. Autobusų stotyje palikti be priežiūros asmeninius daiktus, lagaminus ar kitą turtą. Tokiu atveju Autobusų stoties valdytojas turi teisę be lankytojo priežiūros paliktą daiktą traktuoti kaip Autobusų stotyje rastą daiktą ir skubiai jį pašalinti iš Autobusų stoties patalpų ar teritorijos;

4.5.14. Autobusų stotyje palikti transporto priemones (dviračius, paspirtukus, motociklus, lengvuosius automobilius ar kitas transporto priemones) tam specialiai neskirtose vietose. Pažeidžiant šį punktą paliktos transporto priemonės gali būti Autobusų stoties valdytojo nuožiūra šalinamos iš jų palikimo vietos ir traktuojami kaip Autobusų stotyje rasti daiktai;

4.5.15. Autobusų stotyje vestis arba tam nepritaikytoje taroje gabenti gyvūnus (šunis, kates, paukščius ir kt.), išskyrus specialiai apmokytus gyvūnus, skirtus negalią turinčių asmenų specialių poreikių tenkinimui. Lankytojai, gabenantys gyvūnus, atsako už šių gyvūnų veiksmus (neproporcingą kliudymą kitiems keleiviams, tvarkos, higienos laikymąsi) ir juos gabenančių lankytojų gali būti pareikalauta palikti Autobusų stoties teritoriją ar kreiptasi į apsaugos darbuotoją;

4.5.16. Autobusų stotyje savavališkai vykdyti ūkinę veiklą (prekybą, paslaugų teikimą, reklamą), užsiimti politine, religine, socialine agitacija (įskaitant stendų įrengimą, skrajučių dalinimą, parašų rinkimą, praeivių kalbinimą ar raginimą ir pan.), organizuoti bet kokio pobūdžio renginius, akcijas, mitingus;

4.5.17. Autobusų stoties patalpas ar teritoriją naudoti laikinam apsistojimui ar laikinai nakvynei. Autobusų stoties nedarbo metu autobusų stoties patalpose gali leisti laiką tik keleiviai įsigiję autobuso bilietą į nakties metu vykstantį reisą. Lankytojas be šiame punkte nurodyto bilieto gali būti paprašytas palikti Autobusų stoties patalpas ir teritoriją arba apie jo buvimą pranešama policijai;

4.5.18. Autobusų stoties teritorijoje ar jos prieigose rinkti keleivius užsakomiesiems reisams ar kitiems analogiško pobūdžio reisams, įskaitant organizuoti kitą pavienių keleivių ar keleivių grupių pavežėjimą, organizuoti iš Autobusų stoties išvykstančius ar į ją atvykstančius kitus užsakomuosius reisus, siūlyti ar reklamuoti užsakomuosius reisus;

4.5.19. Autobusų stotyje sistemingai rinkti informaciją statistikos, sekimo ar bet kokiais kitais tikslais, įskaitant informaciją apie keleivių, lankytojų srautus, išvykstančių ir / ar atvykstančių autobusų skaičių, faktinius išvykimo ir / ar atvykimo laikus ir pan.

4.6. Vežėjų darbuotojams draudžiama:

4.6.1. atlikti veiksmus, pagal šį Reglamentą draudžiamus lankytojams;

4.6.2. valdant transporto priemones pažeisti Autobusų stotyje esančių kelio ženklų, žymėjimų reikalavimus, kelių eismo taisykles, nepaisyti teisėtų Autobusų stoties personalo ar apsaugos darbuotojų nurodymų, transporto priemones valdyti visuotinai pavojingu būdu;

4.6.3. pažeisti maksimalų leidžiamą greitį Autobusų stoties teritorijoje – 10 km/h

4.6.4. naudoti garsinį signalą ar kitus įspėjamuosius signalus Autobusų stoties teritorijoje be būtino reikalingumo;

4.6.5. važiuoti techniškai netvarkingomis, taršiomis, purvinomis transporto priemonėmis;

4.6.6. Autobusų stoties teritorijoje atlikti transporto priemonių remontą;

4.6.7. tarpreisiniu metu valant autobuso saloną, šiukšles mesti prie stovinčio autobuso ar kitoje Autobusų stoties teritorijos vietoje, kur nėra tam skirtos šiukšlių dėžės;

4.6.8. naudoti tarnybinius pažymėjimus įleidžiant kitus asmenis į viešąjį tualetą ar kitas Vežėjų darbuotojams skirtas patalpas;

4.6.9. laikyti transporto priemones Autobusų stoties teritorijoje su užvestu varikliu;

4.6.10. netvarkingai naudotis Autobusų stotyje paskirtomis vairuotojų poilsio patalpomis, sanitariniais mazgais;

4.6.11. priimti iš lankytojų siuntas ir vežti jas neįformintas Siuntų terminale.

4.7. Lankytojai ir vežėjų darbuotojai privalo laikytis Autobusų stotyje įrengtų įspėjamųjų ar draudžiamųjų ženklų, vykdyti Autobusų stoties personalo ir apsaugos darbuotojų teisėtus nurodymus.

4.8. Lankytojams, Autobusų stoties personalui ar apsaugos darbuotojams pastebėjus veiksmus ir ar įvykius / aplinkybes, dėl kurių gali būti / buvo padaryta žala kitų lankytojų sveikatai, gyvybei, turtui, privaloma nedelsiant informuoti atsakingą Autobusų stoties personalą.

4.9. Lankytojui pažeidus šiame Reglamente ar kituose teisės aktuose įtvirtintus viešosios tvarkos reikalavimus, toks asmuo gali būti įspėjamas, dėl jo atliktų veiksmų gali būti kviečiama policija ar kitos tarnybos, atsakingos už viešosios tvarkos palaikymą. Laikantis teisės aktų reikalavimų tokiam lankytojui gali būti atsisakoma suteikti paslaugas, pareikalaujama palikti Autobusų stoties patalpas ir teritoriją.

4.10. Vežėjo darbuotojui pažeidus šiame Reglamente ar kituose teisės aktuose įtvirtintus viešosios tvarkos reikalavimus, jį samdantis Vežėjas atsako įstatymuose ir sudarytose sutartyse numatyta tvarka. Vežėjo darbuotojai, pažeidžiantys šiame Reglamente ar kituose teisės aktuose įtvirtintus viešosios tvarkos reikalavimus, gali būti neįleidžiami arba išprašomi iš Autobusų stoties patalpų ir teritorijos.

**5. AUTOBUSŲ STOTIES INFRASTRUKTŪROS NAUDOJIMAS IR SAUGUMO TAISYKLĖS**

5.1. Vežėjų autobusai į Autobusų stoties teritoriją įleidžiami esant galiojančiai sutarčiai su Autobusų stotimi dėl autobusų stočių infrastruktūros naudojimo ir bilietų pardavimo ir laikantis šioje sutartyje nurodytų sąlygų.

5.2. Autobusų stoties valdytojas užtikrina, kad Vežėjų darbuotojai ir keleiviai turės teisę naudotis šiame Reglamente nurodytomis paslaugomis ir kita reikalinga Autobusų stoties infrastruktūra, įskaitant laukimo sale, peronais ir, esant techninei galimybei, stovėjimo aikštele.

5.3. Nesant galimybės autobuso atstovai autobusų stovėjimo aikštelėje, į Autobusų stoties teritoriją autobusas įleidžiamas ne anksčiau kaip likus 30 minučių iki tvarkaraštyje numatyto jų išvykimo laiko. Esant galimybei, jei atvykusio autobuso numatoma atstova, skaičiuojant nuo atvykimo iki išvykimo pagal tvarkaraštį laiko, trunka ilgiau nei 45 minutės, Vežėjas už autobuso atstovą moka pagal patvirtintus Autobusų stoties paslaugų įkainius.

5.4. Keleiviai iš transporto priemonių turi būti išlaipinami ir į juos laipinami tik tam specialiai įrengtuose Autobusų stoties peronuose. Per 10 minučių atvykimo perone privalo būti išlaipinami keleiviai, keleiviams išduodamas bagažas ir į siuntų terminalą pristatomos atvežtos siuntos.

5.5. Vežėjo vairuotojo veiksmai prieš išvykimą:

5.5.1. siuntų terminale paimti siuntas;

5.5.2. paimti iš dispečerinės arba gauti savitarnoje žiniaraštį;

5.5.3. pagal žiniaraštį sulaipinti keleivius, kurie yra įsigiję bilietus;

5.5.4. parduoti bilietus keleiviams autobuse, jei yra laisvų vietų.

5.5.5. autobusas privalo išvykti iš įlaipinimo aikštelės tvarkaraštyje nurodytu laiku.

5.6. Vežėjai yra atsakingi ir turi nedelsiant pranešti Autobusų stoties dispečerinei arba kitam nurodytam Autobusų stoties darbuotojui apie numatomus ar įvykusius tvarkaraščio pažeidimus (neatvykimus, vėlavimus).

5.7. Vežėjo vairuotojui draudžiama:

5.7.1 palikti stovėti autobusą atvykimo perone, prie siuntų terminalo, prie šiukšlių konteinerių ir (ar) avarinių išvažiavimų, elektros stotelių (jei autobusas nėra varomas elektra);

5.7.2 užstatyti elektros stoteles, jei tokios įrengtos, ne elektra varomais autobusais;

5.7.3. užstatyti kitas transporto priemones (autobusus) ar sudaryti bet kokias kliūtis patekti į stovėjimo vietą ar išvažiuoti iš jos;

5.7.4. stovėjimo aikštelėje remontuoti (įskaitant tepalų keitimą), plauti autobusus (transporto priemones) ir pan.;

5.7.5. gadinti, vaizdo stebėjimo kameras, tvorą, asfalto dangą, įvažiavimo vartų uždarymo-atidarymo sistemą ir kitą Autobusų stoties teritorijoje esančią įrangą, prietaisus;

5.7.6. stovėjimo aikštelėje šiukšlinti, vartoti alkoholinius gėrimus, kelti triukšmą;

5.7.7. stovėjimo aikštelėje laikyti (palikti) degiąsias, sprogstamąsias, kitas žmogaus sveikatai ir gyvybei pavojingas medžiagas, pavojingus įrenginius ir (ar) prietaisus;

5.7.8. Vežėjas sugedusį autobusą privalo pašalinti iš Autobusų stoties teritorijos per įmanomai trumpiausią laiką, bet ne vėliau kaip per 2 val. nuo gedimo nustatymo laiko. Jei autobusas nėra pašalinamas, Autobusų stoties valdytojas turi teisę autobusą pašalinti savarankiškai ir reikalauti iš Vežėjo atlyginti autobuso pašalinimo išlaidas (nutempimo, saugojimo kaštus);

5.7.9. Draudžiama pasišalinti iš Autobusų stoties teritorijos, teritorijoje įvykus eismo įvykiui ar kitaip sugadinus infrastruktūrą (įskaitant tepalų ar kitų skysčių nutekįjimą ir pan.)

5.8. Stovėjimo aikštelėje Vežėjas privalo:

5.8.1. laikytis priešgaisrinių saugos reikalavimų;

5.8.2. laikytis saugaus greičio bei kelių eismo taisyklių reikalavimų. Autobusų stoties valdytojas neatsako už kelių eismo taisyklių pažeidimus, įvykusius aikštelės teritorijoje;

5.8.3. stovėjimo aikštelėje laikyti tik maršrutą aptarnaujantį autobusą;

5.8.4. užtikrinti, kad stovėjimo aikštelėje statomas autobusas (transporto priemonė) būtų techniškai tvarkinga, atitiktų įprastai tokioms transporto priemonėms keliamus saugumo reikalavimus bei yra tinkama naudoti pagal paskirtį;

5.8.5. užtikrinti, kad Autobusų stoties teritorija, įskaitant gruntą ir požeminius vandenis nebus užteršta sunkiaisiais metalais, naftos produktais ar pavojingomis cheminėmis medžiagomis. Pažeidus šio punkto reikalavimą, Vežėjas atsako teisės aktų nustatyta tvarka;

5.8.6. atlyginti dėl Vežėjo kaltės padarytą žalą stovėjimo aikštelei.

5.9. Autobusų stoties teritorijos apsauga:

5.9.1. Autobusu stoties patalpas ir teritoriją saugoma naudojantis apsaugos paslaugas teikiančių įmonių paslaugomis ir pasitelkiant technines priemones.

5.9.2. Autobusų stoties patalpos ir teritorija stebima per vaizdo stebėjimo kameras. Vaizdo stebėjimo tikslas – užtikrinti viešąją tvarką, saugią aplinką, lankytojų asmens, turto bei nuosavybės apsaugą.

5.9.3. Autobusų stoties teritorija, peronai, laukimo salė tamsiu paros metu gerai apšviestos, kas užtikrina lankytojų saugumą.

5.9.4. Autobusų stotyje yra įrengta gaisro aptikimo ir signalizavimo sistema.

5.9.5. Autobusų stoties bendrose erdvėse iškabinti evakuacijos planai, nurodyti lankytojų veiksmai kylus gaisrui. Evakuacijos keliai pažymėti žalios spalvos evakuacijos krypties ženklais. Priedangos vieta nurodyta atitinkamais žymėjimo ženklais visoje Autobusų stoties teritorijoje.

5.9.6. Autobusų stotyje privaloma laikytis Priešgaisrinės apsaugos ir gelbėjimo departamento prie Vidaus reikalų ministerijos direktoriaus įsakymu patvirtintų Bendrųjų gaisrinės saugos taisyklių.

**6. BENDRADARBIAVIMAS SU VEŽĖJAIS**

6.1. Vežėjai aptarnaujantys reguliaraus susisiekimo maršrutus (tarptautinius, tolimuosius, vietinius (priemiestinius) turi teisę vienodomis sąlygomis, taikomomis tai maršrutų rūšiai, naudotis Autobusų stoties infrastruktūra.

6.2. Sutartys su vežėjais dėl Autobusų stoties infrastruktūros naudojimo sudaromos tik reguliarių tarptautinių, tolimųjų, vietinių (priemiestinių) maršrutų, atitinkančių Lietuvos Respublikos kelių transporto kodekse ir kituose teisės aktuose įtvirtintus reikalavimus, aptarnavimui. Autobusų stoties valdytojas turi teisę savo nuožiūra naudoti ar leisti naudoti Autobusų stoties infrastruktūrą ir kitai veiklai, kiek tai netrukdo atlikti pagrindines Autobusų stoties funkcijas.

6.3. Vežėjai, siekiantys naudotis Autobusų stoties infrastruktūra, privalo atitikti Lietuvos Respublikos kelių transporto kodekso ir kitų teisės aktų reikalavimus – turėti licenciją, leidimus (arba teisinį pagrindą leidimams gauti), nebūti saistomi kitokių teisinių suvaržymų.

6.4. Sutarties dėl Autobusų stoties infrastruktūros naudojimo ir bilietų pardavimo sudarymo tvarka:

6.4.1. Vežėjas, siekiantis gauti naują leidimą keleivių vežimo paslaugų teikimui, teikia laisvos formos paraišką Autobusų stoties valdytojui dėl autobusų stoties infrastruktūros naudojimo sutarties sudarymo. Paraiška gali būti pateikta el. p. [office@toks.lt](mailto:office@toks.lt) ar pateikiama Panevėžio autobusų stoties administracijai darbo dienomis nuo 7.30 iki 14.00 val. Keliems Vežėjams padavus vienodas paraiškas to paties maršruto reiso tvarkaraščio derinimui, pirmumo teisę įgyja anksčiau paraišką padavęs Vežėjas*.*

6.4.2. Paraiškoje nurodomi šie duomenys:

6.4.2.1. maršruto (- ų) rūšis, pavadinimas, numeris. Jei nėra iš anksto nustatyta ir viešai paskelbta tiksli maršruto trasa, vežėjas pateikia tikslią maršruto trasą;

6.4.2.2. pilnas (-i) maršruto (- ų) tvarkaraštis (-iai). Minimalus reisų skaičius privalo išpildyti Lietuvos Respublikos kelių transporto kodekso 18 straipsnio 14 dalies 5 punkte įtvirtintus reikalavimus;

6.4.2.3. autobusų, kurie bus naudojami vykdant sutartį, markė, modelis, valstybiniai numeriai ir autobuso keleiviams skirtų sėdimų vietų skaičius kiekviename autobuse. Jei autobusai bus registruojami po sutarties sudarymo, valstybiniai numeriai pateikiami nedelsiant po kiekvieno autobuso registracijos;

6.4.2.4. keleiviams parduodamų bilietų kainoraštis;

6.4.2.5. pilna vežėjo įmonių grupės struktūra, įskaitant realius galutinius naudos gavėjus, bei laisvos formos patvirtinimas, kad Vežėjas išpildo šio Reglamento 6.13 punkte įtvirtintas sąlygas

6.4.2.6. kita aktuali informacija ir (ar) paaiškinimai reikšmingi Sutarties dėl Autobusų stoties infrastruktūros naudojimo sudarymui, be kita ko, apimanti šio Reglamento 6.6. punkto papunkčiuose išvardintas aplinkybes;

6.4.2.7. dokumentus, pagrindžiančius atitiktį teikiamai informacijai (esant poreikiui informaciją pagrįsti ir/arba atskiru Autobusų stoties nurodymu).

6.5. Autobusų stotis sprendimą, dėl Autobusų stoties infrastruktūros naudojimo sutarties sudarymo ar nesudarymo, priima ne vėliau kaip per 20 darbo dienų nuo visų reikiamų dokumentų ir informacijos gavimo dienos. Priimtas autobusų stoties sprendimas dėl autobusų stoties infrastruktūros sutarties sudarymo galioja 6 (šešis) mėnesius nuo sprendimo priėmimo dienos, nepriklausomai nuo sutarties sudarymo datos. Per šešis mėnesius nepradėjus vežti keleivius suderintu maršrutu, suderinimas negalioja. Jei po 6 (šešių) mėnesių nuo suderinimo sutartis jau būna sudaryta, tačiau vežėjas nepradeda vežti keleivių visais maršrutais ir reisais, kuriuos apima sutartis, tai laikoma esminiu sutarties pažeidimu. Vežėjas tokiu atveju privalo atlyginti visus tiesioginius ir netiesioginius Autobusų stoties patirtus nuostolius.

6.6. Autobusų stotis priimdama sprendimą dėl stoties infrastruktūros naudojimo sutarties sudarymo, atsižvelgia į:

6.6.1. kiekvieno maršruto keleivių susisiekimo poreikius;

6.6.2. minimalų kelionės maršrutu laiką keleiviui;

6.6.3. autobusų eismo reguliavimą visame maršrute;

6.6.4. maksimalų autobusų greitį, atsižvelgiant į eismo saugumą;

6.6.5. patogias kelionės sąlygas keleiviams visame maršrute;

6.6.6. autobuso maršruto ir kitų susijusių maršrutų bei kitų rūšių transporto maršrutų derinimą;

6.6.7. vairuotojų darbo ir poilsio režimo laikymasį;

6.6.8. autobusų stoties pralaidumą (peronų užimtumą);

6.6.9. sudarytas ir galiojančios sutartis su kitais Vežėjais dėl Autobusų stoties infrastruktūros naudojimo. Dėl naujos paraiškos negali būti keičiamas esamo suderinto maršruto atvykimas ir / ar išvykimas iš Autobusų stoties, išskyrus atvejus, jei esamas Vežėjas su tuo sutinka.

6.7. Sutartis su Vežėju nesudaroma, jei:

6.7.1. išvykimo intervalas (į abi puses) tarp ta pačia kryptimi vykstančių autobusų, turinčių ne daugiau kaip 22 sėdimąsias vietas yra mažesnis kaip 15 minučių, tarp autobusų, turinčių nuo 22 iki 49 sėdimųjų vietų yra mažesnis kaip 20 minutės, tarp autobusų turinčių virš 49 sėdimųjų vietų yra mažesnis kaip 25 minučių;

6.7.2. nėra tenkinamos Lietuvos Respublikos kelių transporto kodekse, Lietuvos Respublikos susisiekimo ministro patvirtintuose Autobusų stočių veiklos nuostatuose, šiame Reglamente ir/arba kituose teisės aktuose įtvirtintos sąlygos.

6.8. Sutarties dėl Autobusų stoties infrastruktūros naudojimo įsigaliojimo momentas, sutarties vykdymo terminas, keitimo bei pasibaigimo tvarka nustatoma sutartyje su Vežėju.

6.9. Sutartis dėl Autobusų stoties infrastruktūros naudojimo sudaroma pagal tipinę formą, kuri Autobusų stoties yra parengta įgyvendinant Lietuvos Respublikos kelių transporto kodekso ir kitų poįstatyminių teisės aktų reikalavimus bei nuostatas, suteikiančias teisę Autobusų stočiai nustatyti sutarties turinį.

6.10. Vežėjas vykdydamas sutarties dėl Autobusų stoties infrastruktūros naudojimo sąlygas, privalo:

6.10.1. turėti galiojantį kompetentingos įstaigos išduotą leidimą vežti keleivius aptarnaujamu maršrutu;

6.10.2. vežti keleivius reguliaraus susisiekimo maršrutų autobusais pagal kompetentingos įstaigos išduotus leidimus ir eismo tvarkaraščius;

6.10.3. pateikti Autobusų stoties valdytojui aptarnaujamų maršrutų leidimų kopijas, informaciją apie eismo tvarkaraščius ir keleiviams parduodamų bilietų kainas;

6.10.4. sudaryti galimybę keleiviams įsigyti bilietus Autobusų stotyje vykimui pirmyn ir grįžimui į numatytus eismo tvarkaraštyje autobusus;

6.10.5. bilietų kainas, taikomų lengvatų rūšis, kitas keleivių vežimo sąlygas ne mažiau kaip prieš 14 dienų informuoti Autobusų stotį. Keičiant eismo tvarkaraščius, vežėjas turi teikti naują paraišką 6.4.2. punkte nurodyta tvarka;

6.10.6. esant eismo sutrikimams nedelsiant informuoti Autobusų stoties dispečerinę tarnybą tel. + 370 622 94616

6.10.7. nedelsiant, bet ne vėliau kaip prieš 30 min. informuoti Autobusų stoties dispečerinę tarnybą apie vienkartinį reiso nutraukimą bei nukrypimus nuo eismo tvarkaraščio;

6.10.8. vykdyti Europos Parlamento ir Tarybos reglamento (ES) Nr. 181/2011 2011 m. vasario 16 d. dėl miesto ir tolimojo susisiekimo autobusų transporto keleivių teisių, kuriuo iš dalies keičiamas Reglamentas (EB) Nr. 2006/2004 reikalavimus, atvykus į autobusų stotį, autobuso ekipažui atsižymėti Autobusų stoties dispečerinėje tarnyboje;

6.10.9. Autobusų stotyje veikiant siuntų terminalui, autobusų ekipažui nepriimti ir neišduoti siuntų tiesiogiai klientams;

6.10.10. vykdyti kitas sudarytos sutarties sąlygas bei laikytis kitų teisės aktų reikalavimų, kiek tai susiję su Vežėjo vykdoma ūkine veikla.

6.11. Pažeidus sutarties dėl Autobusų stoties infrastruktūros naudojimo sąlygas, Vežėjas atsako įstatymų ir sutarties nustatyta tvarka.

6.12. Autobusų stotis su kitais ūkio subjektais ir (ar) institucijomis bendradarbiauja laikantis kooperacijos, lygiateisiškumo, geranoriškumo, pagarbos teisėtiems savitarpio interesams ir kitų socialinės partnerystės principų.

6.13. Sutartis dėl Autobusų stoties infrastruktūros naudojimo nesudaroma, arba sudaryta sutartis nutraukiama, jei paaiškėja, kad Vežėjui ir/arba su juo susijusiems asmenims yra taikomos Tarptautinės sankcijos. Prieš sudarydamas sutartį dėl Autobusų stoties infrastruktūros naudojimo, taip pat tęstinai po sutarties sudarymo, Vežėjas privalo patvirtinti ir garantuoti, kad:

6.13.1. Vežėjas yra susipažinęs su paskelbtomis Tarptautinėmis sankcijomis

6.13.2. Vežėjui nėra taikomos jokios Tarptautinės sankcijos. Patvirtinimas, kad Vežėjui nėra taikomos jokios Tarptautinės sankcijos reiškia, kad:

6.13.2.1. pačiam Vežėjui nėra taikomos Tarptautinės sankcijos;

6.13.2.2. Vežėjo tiekiamų prekių, teikiamų paslaugų ar kitos Vežėjo vykdomos veiklos atžvilgiu nėra taikomos Tarptautinės sankcijos;

6.13.2.3. Vežėjo įmonių grupei priklausančioms įmonėms, kaip tai apibrėžiama pagal taikytiną teisę, nėra taikomos Tarptautinės sankcijos;

6.13.2.4. Vežėjo ar Vežėjo įmonių grupės įmonių akcininkams ar galutiniams naudos gavėjams, kaip tai apibrėžiama pagal taikytiną teisę, nėra taikomos Tarptautinės sankcijos;

6.13.2.5. Vežėjo ar Vežėjo įmonių grupės įmonių darbuotojams ar kitiems asmenims, užimantiems vadovaujančias pareigas Vežėjo ar Vežėjo įmonių grupės įmonėse, nėra taikomos Tarptautinės sankcijos;

6.13.3. Vežėjas, Vežėjo įmonių grupei priklausančios įmonės, visų šių įmonių akcininkai, galutiniai naudos gavėjai, darbuotojai ar kiti asmenys, užimantys vadovaujančias pareigas Vežėjo ar Vežėjo įmonių grupės įmonėse, nėra giminystės, sutartiniais, tarnybos ar kitais santykiais tiesiogiai ar netiesiogiai susiję su fiziniais ar juridiniais asmenimis, kuriems taikomos Tarptautinės sankcijos;

6.13.4. Vežėjas, Vežėjo įmonių grupei priklausančios įmonės, visų jų akcininkai, galutiniai naudos gavėjai, darbuotojai ar kiti asmenys, užimantys vadovaujančias pareigas Vežėjo ar Vežėjo įmonių grupės įmonėse, neatlieka jokių veiksmų, kurie pažeistų Tarptautines sankcijas, taip pat nedalyvauja jokiuose veiksmuose, struktūrose ar kitokio pobūdžio schemose, kuriomis bandoma apeiti Tarptautines sankcijas ar kitaip išvengti jų poveikio;

6.14. Panevėžio autobusų stoties valdytojas, veikdamas kaip vežėjas, yra saistomas tų pačių reikalavimų, kuriuos, veikdamas kaip Autobusų stoties valdytojas, taiko kitų vežėjų atžvilgiu.

**7. AUTOBUSŲ STOTIES PASLAUGŲ ĮKAINIAI**

7.1. Autobusų stotis sudaro visiems vežėjams vienodas sąlygas ir taiko vienodą kainodarą naudotis Stoties infrastruktūra.

7.2. Vienoda kaina taikoma visiems tos pačios rūšies reguliarius maršrutus aptarnaujantiems vežėjams.

7.3. Bilietų pardavimo sistemos administravimo įkainiai vežėjams tvirtinami atskiru Autobusų stoties valdytojo įsakymu.

7.4. Autobusų stoties paslaugų įkainiai lankytojams keičiami ir tvirtinami atskiru Autobusų stoties valdytojo įsakymu.

7.5. Bilietų grąžinimo tvarka nustatoma vadovaujantis Keleivių ir bagažo vežimo taisyklėmis Lietuvos Respublikos teritorijoje ir Tarptautinio keleivių vežimo kelių transporto priemonėmis taisyklėmis.

**8. BAIGIAMOSIOS NUOSTATOS**

8.1. Pasikeitus teisės reguliavimui (teisės aktų nuostatoms), dėl ko atsiranda prieštaravimų tarp šio Reglamento ir aukštesnės galios teisės akto, taikomos aukštesnės galios teisės akto nuostatos.

8.2. Šį Reglamentą pažeidę asmenys atsako įstatymų ir sutarčių nustatyta tvarka.

8.3. Reglamentą tvirtina ir keičia Autobusų stoties valdytojas savo įsakymu. Reglamentas viešai skelbiamas interneto svetainėje www.toks.lt. Šis Reglamentas įsigalioja nuo kitos dienos po jo priėmimo.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_